open-index/open-wikipedia-markdown huggingface dataset:
Rúbaň

**Rúbaň** je obec na Slovensku v okrese Nové Zámky. 

## Kultúra a zaujímavosti
### Pamiatky
* Horváthyovský kaštieľ, jednopodlažná klasicistická stavba na pôdoryse obdĺžnika z druhej polovice 18. storočia. Stojí na základoch staršej stavby. V roku 1830 bol prestavaný rodinou Jankovičovcov. V roku 1887 bol neoklasicisticky prestavaný Júliusom Steigerom. Posledným vlastníkom kaštieľa do znárodnenia bol Aladár Ziči. Pri kostole stojí štvorcová stavba prepojená s kaštieľom, ktorá slúžila personálu kaštieľa. Interiéry kaštieľa sú plochostropé. Nachádza sa tu pôvodný kozub z čierneho mramoru. Fasáde kaštieľa dominuje jednoosový arkádový portikus ukončený kupolou a asymetricky umiestnená veža s ihlancovou helmicou. Nárožia kaštieľa sú členené bosovaním, okná majú profilované šambrány s klenákmi.

Súbor:SF-IMG 2456.jpg|Zrekonštruovaný pôvodný Horváthyovský kaštieľ
Súbor:SF-IMG 2462.jpg|Bočné priečelie Horváthyovského kaštieľa
Súbor:SF-IMG 2472.jpg|Nová budova s ubytovaním v rámci Château Rúbaň
Súbor:SF-IMG 2453.jpg|Studňa v areáli Château Rúbaň


* Rímskokatolícky kostol sv. Imricha, jednoloďová neorománska stavba s polygonálnym ukončením presbytéria a predstavanou vežou, z roku 1908. Stojí na mieste staršej stredovekej stavby, ktorá bola zničená požiarom v roku 1890. Interiér je zaklenutý valenou klenbou. Z pôvodného zariadenia sa tu nachádza voľný barokový obraz Modliaceho sa sv. Imricha z 18. storočia pochádzajúci z pôvodného oltára. Bočný oltár Ježišovho srdca je z roku 1913. Organ od firmy Rieger z Viedne pochádza z 80. rokov 19. storočia. Fasády kostola sú členené opornými piliermi, termálnymi oknami a polkruhovo ukončenými oknami so šambránami. Veža je členená kordónovými rímsami, lizénovými rámami a ukončená ihlancovou helmicou.

Súbor:Fűr024.JPG|Kostol sv. Imricha
Súbor:Fűr023.JPG
Súbor:Fűr06.JPG
Súbor:Fűr056.JPG|Interiér kostola
Súbor:Fűr030.JPG


## Referencie

## Iné projekty

## Externé odkazy
* 


Kategória:Obce okresu Nové Zámky
Strekov

**Strekov** je obec na Slovensku v Nitrianskom kraji v okrese Nové Zámky.

## Obyvateľstvo
**Etnické a náboženské zloženie obyvateľstva**(podľa údajov z roku 2001)

**Etnické zloženie obyvateľstva**:
* Maďari - 88,80 %
* Slováci - 9,54 %
*Rómovia - 0,99 %
* Česi - 0,18 %a iní

**Náboženské zloženie obyvateľstva**:
* rímski katolíci - 94,72 %
* bez vyznania - 2,51 %
* protestanti (reformovaní) - 2,07 %
* grécki katolíci - 0,04 %a iní

## Kultúra a zaujímavosti
### Pamiatky
* Rímskokatolícky kostol Všetkých svätých, trojloďová pôvodne baroková stavba s polygonálnym ukončením presbytéria a predstavanou vežou, z roku 1755. V roku 1929 bol rozšírený o bočné lode a prefasádovaný. Z pôvodného zariadenia sa v kostole dochovala baroková krstiteľnica z prvej polovice 18. storočia a dve sochy svätcov z rovnakého obdobia. Fasády sú členené opornými piliermi, pilastrami a polkruhovo ukončenými oknami so šambránami a klenákmi. Priečelie je lemované dvoma trojosovými arkádovými portikami. Veža je členená kordónovými rímsami a pilastrami, v strednej časti má kazulové okno, ukončená je korunnou rímsou s terčíkom s hodinami a ihlancovou helmicou.

* Krížová cesta s kaplnkou Mena Panny Márie v Cigléde z roku 1857. Ide o významné pútnické miesto. Kaplnka je neorománska stavba s polkruhovým záverom a malou strešnou vežou. Jej fasády sú členené opornými piliermi, lizénovými rámami z režnej tehly a polkruhovo ukončenými oknami so suprafenestrami. Portál má polkruhové ukončenie a vimperk. Kalvária tu bola vybudovaná v roku 1933.

* Ľudový dom s hospodárskou časťou, jednopodlažná osempriestorová stavba na pôdoryse obdĺžnika z 20. rokov 20. storočia. 

* Socha sv. Anny z roku 1816. Stojí pred budovou kostola.

Súbor:Kürt templom 1.JPG|Kostol Všetkých svätých
Súbor:Kürt16.JPG|Kaplnka Mena Panny Márie v Cigléde
Súbor:Kürt20.JPG
Súbor:Kürt Szt Anna 1816.JPG|Socha sv. Anny


### Prírodné zaujímavosti
Národná sústava chránených území:
* Chránený areál Alúvium Paríža

Európska sústava chránených území (Natura 2000):
* Chránené vtáčie územie Parížske močiare

## Partnerské obce
*  Kirť, Maďarsko
*  Gyermely, Maďarsko
*  Hejőkürt, Maďarsko
*  Mostová, Slovensko
*  Ohrady, Slovensko
*  Tiszakürt, Maďarsko

## Referencie

## Iné projekty

## Externé odkazy
* 


Kategória:Obce okresu Nové Zámky
Sikenička

**Sikenička** je obec na Slovensku v okrese Nové Zámky. 

## Kultúra a zaujímavosti
### Pamiatky
* Rímskokatolícky kostol Narodenia sv. Martina biskupa, jednoloďová pôvodne románska stavba s polkruhovou apsidou a predstavanou vežou, z 13. storočia. Výrazne bol prestavaný v 18. storočí a rozšírený západným smerom v roku 1887. Pristavaná časť lode má väčšiu šírku ako pôvodný interiér. Prestavbou prešiel podľa projektu G. Kissa z Nitry v roku 1948. Z románskej stavby sa zachovala pravdepodobne apsida zaklenutá konchou. Loď je plochostropá, na západe ukončená emporou. V interiéri sa nachádza barokový obraz sv. Marina darovaný Pálfiovcami a baroková kazateľnica, oboje z druhej polovice 18. storočia. Fasády kostola sú členené segmentovo ukončenými oknami  a lizénami. Veža s lizénovými rámami je ukončená ihlancovou helmicou. 

* Vodný mlyn, technická pamiatka, trojpodlažná viacpriestorová stavba na pôdoryse obdĺžnika z obdobia pred rokom 1898. Úpravami prešiel v rokoch 1927-1930. 

## Referencie

## Iné projekty

## Externé odkazy
* 


Kategória:Obce okresu Nové Zámky
Pozba

**Pozba** je obec na Slovensku v okrese Nové Zámky. 

## Dejiny
Obec sa spomína roku 1245 pod názvom Pazuba, roku 1327 Pozba, Bozba, roku 1786 Pozba; maď. Pozba. Obec patrila zemanom z Radavy, roku 1339 zemanom z Baračky, roku 1496 zemanom z Trávnice, r. 1534 Aczellovcom, neskoršie Benčíkovcom a Barlanghyovcom, roku 1634 bola poplatná Turkom i cisárovi. Roku 1534 mala 7 port, roku 1601 49 domov, roku 1720 11 daňovníkov, roku 1828 53 domov a 351 obyvateľov, ktorí sa zaoberali poľnohospodárstvom.

Za I. ČSR obyvatelia pracovali ako poľnohospodársky robotníci na veľkostatkoch. V rokoch 1938-1945 bola obec pripojená k Maďarsku. V roku 1947 prebehol odsun obyvateľov maďarskej národnosti do Maďarska. JRD v obci Pozba bolo založené roku 1957. Obyvatelia pracujú v poľnohospodárstve a v podnikoch v okolitých mestách.

Podľa sčítania v roku 2021 žilo v obci 456 obyvateľov, z toho 135 (29,6%) Slovákov a 313 (68,6%) Maďarov.

## Kultúra a zaujímavosti
### Pamiatky
* Reformovaný kostol, jednoloďová klasicistická tolerančná stavba s polygonálnym záverom a vežou tvoriacou súčasť jej hmoty, z roku 1785. Stojí pravdepodobne na mieste staršieho reformovaného kostola. Obnovou prešiel v roku 1866. Asi v roku 1926 bol rozšírený o vežu. Interiér je plochostropý. Fasády kostola sú členené lizénovými rámami a pravouhlo ukončenými oknami so šambránami. Veža vyrastá z priečelia s prelamovaným štítom a párom dekoratívnych váz. Je členená lizénami a ukončená korunnou rímsou s oblúčkovým vlysom a barokovou helmicou. Nachádzajú sa tu dva zvony z roku 1791 a 1868. Bočný portál má ostenie s klenákom s vročením 1785.

* Kaplnka Sedembolestnej Panne Márie, jednoloďová stavba s polygonálnym záverom a vežou tvoriacou súčasť jej hmoty, z roku 1914. Nachádza sa v lese v lokalite Studnička. Fasády sú členené lizénami priečelie je lemované párom ník so sochami svätcov. Ide o pútnické miesto. V jej blízkosti je druhá klaplnka, z roku 1926.

## Referencie

## Iné projekty

## Externé odkazy
* 


Kategória:Obce okresu Nové Zámky
Podhájska

**Podhájska** je obec na Slovensku v okrese Nové Zámky. Vznikla v roku 1960 spojením dovtedy samostatných obcí Belek a Svätuša. Obcou preteká Trávnický potok a Liska.

## Obyvateľstvo
Obyvateľstvo obce je 99 % slovenskej národnosti.

## Kultúra a zaujímavosti
### Pamiatky
* Rímskokatolícky kostol Narodenia Panny Márie v časti Svätuša, jednoloďová neogotická stavba so segmentovým ukončením presbytéria a predstavanou vežou, z roku 1904. Interiér je zaklenutý valenou klenbou. Fasády kostola sú členené lizénovými rámami a polkruhovo ukončenými okami. Veža vyrastá z priečelia so štítom so stupňovitou korunnou rímsou, je členená lizénovými rámami a ukončená ihlancovou helmicou.

* Rímskokatolícky kostol Nanebovzatia Panny Márie v časti Belek, jednoloďová neoklasicistická stavba s polygonálnym ukončením presbytéria a vežou tvoriacou súčasť jej hmoty, z rokov 1905-1906. V interiéri sa nachádza neoklasicistický oltár vo forme edikuly. Fasády kostola sú členené lizénovými rámami a segmentovo ukončenými okami. Veža vyrastá z priečelia vo forme rizalitu, je členená lizénovými rámami a ukončená ihlancovou helmicou.

Súbor:Bellegszencse templom 2a.JPG|Kostol Nanebovzatia Panny Márie
Súbor:Bellegszencse templom 2b.JPG


## Občianska vybavenosť
Obec je známa termálnym kúpaliskom.    

## Referencie

## Iné projekty

## Externé odkazy
* 


Kategória:Obce okresu Nové Zámky
Pavlová

**Pavlová** je obec na Slovensku v okrese Nové Zámky. 

## Kultúra a zaujímavosti
### Pamiatky
* Rímskokatolícky kostol sv. Vavrinca diakona, jednoduchá jednoloďová stavba s pravouhlým ukončením presbytéria a predstavanou vežou z roku 1810. Fasády kostola sú členené polkruhovo ukončenými oknami, veža je členená lizénami a ukončená ihlancovou helmicou.

## Politika
### Miestni starostovia
* 1991 - 2006 Tibor Kiss (SMK)
* 2006 - Monika Górová (SMK)

## Referencie

## Iné projekty

## Externé odkazy
* 


Kategória:Obce okresu Nové Zámky
Nána

**Nána** je obec na Slovensku v okrese Nové Zámky. 

## Kultúra a zaujímavosti
### Pamiatky
* Rímskokatolícky kostol sv. Vendelína, jednoloďová klasicistická stavba s pravouhlým ukončením presbytéria a malou strešnou vežou, z roku 1791. Vznikol prebudovaním staršej barokovej kaplnky asi z roku 1775. Jej pôvodné presbytérium s valenou klenbou dnes tvorí sakristiu kostola. Interiér je zaklenutý krížovou klenbou. Fasády sú členené lizénami a polkruhovo ukončenými oknami so šambránami. Priečelie je lemované dvoma krajnými rizalitmi, ktoré sú ukončené volútovými štítmi.

* Prícestná socha sv. Vendelína z roku 1906.

Súbor:Nána13.JPG|Kostol sv. Vendelína
Súbor:Nána14.JPG
Súbor:Nána10.JPG|Socha sv. Vendelína


### Prírodné zaujímavosti
V katastrálnom území obce Nána sa nachádzajú z Národnej sústavy chránených území prírodná rezervácia Vŕšok s pôvodným spoločenstvom xerotermnej fauny a flóry. Z Európskej sústavy chránených území (Natura 2000) územie európskeho významu Dolný tok Hrona.

## Referencie

## Literatúra
* 

## Iné projekty

## Externé odkazy
* 


Kategória:Obce okresu Nové Zámky
Mužla

**Mužla** () je obec na Slovensku v okrese Nové Zámky.

## Časti obce
* Malá Mužla
* Čenkov
* Jurský Chlm 

## Polohopis
Obec patrí do Mikroregiónu Dolné Pohronie a južnej časti Podunajska, Euroregiónu Ister-Granum (Ister-Granum Eurorégió). 

## Kultúra a zaujímavosti
### Pamiatky
* Rímskokatolícky kostol Narodenia Panny Márie, jednoloďová pôvodne baroková stavba s pravouhlým ukončením presbytéria, transeptom a predstavanou vežou, zo začiatku 18. storočia. Dokončený bol v duchu klasicizmu v roku 1817. V roku 1862 kostol vyhorel a bol obnovený. Zariadenie kostola pochádza z roku 1890. Interiér má výmaľbu so secesnými a byzantskými prvkami. Fasády kostola sú členené lizénovými rámami a segmentovo ukončenými oknami so šambránami. Veža  je členená pilastrami a ukončená korunnou rímsou s terčíkom s hodinami a zvonovitou helmicou s laternou. Nad portálom je nika so sochou Madony s dieťaťom.

* Veterná studňa, technická pamiatka z obdobia okolo roku 1920. Obnovou prešla v 80. rokoch 20. storočia.   

Súbor:Muzslai templom.JPG|Kostol Narodenia Panny Márie
Súbor:Muzsla22.JPG
Súbor:Muzsla19.JPG


### Prírodné zaujímavosti
* Národná prírodná rezervácia Čenkovská lesostep
* Národná prírodná rezervácia Čenkovská step

Obe Národné prírodné rezervácie sú súčasťou územia európskeho významu Čenkov 

* Prírodná rezervácia Jurský Chlm, územie európskeho významu vyhlásené v roku 2020 za Chránený areál Jurský Chlm, ktorého jedna časť je súčasťou Chráneného vtáčieho územia Dolné Pohronie

* Prírodná pamiatka Mužliansky potok

* Rieka Dunaj, ostrov, polostrov Mužlianska sihoť a zaplavované lužné lesy sú súčasťou územia európskeho významu Dunaj a chráneného vtáčieho územia Dunajské luhy

## Referencie

## Pozri aj

* Čenkovský ostrov

## Iné projekty

## Externé odkazy
* Oficiálna stránka obce


Kategória:Obce okresu Nové Zámky
Mojzesovo

**Mojzesovo** je obec na Slovensku v okrese Nové Zámky. 

## Polohopis
Obec sa nachádza v Podunajskej nížine, na ľavom brehu rieky Nitry. Rovinný chotár leží na sprašou pokrytých terasách južného okraja Žitavskej pahorkatiny. Kataster obce predstavuje 590 ha. 

## Dejiny
Prvá zmienka je z roku 1273, história však siaha až do 8. storočia, čo potvrdzuje nález slovanského sídliska. Obec je pomenovaná po prvom predsedovi Matice slovenskej, biskupovi Štefanovi Moyzesovi (1796-1869). 

## Osobnosti

* Július Vašek, slovenský herec (žil s rodičmi v Mojzesove do roku 1946)
* Imrich Buranský, slovenský vynálezca stroja na zber makovíc
* Antónia Vyvíjalová - Kramaričová, veľvyslankyňa
* František Hagan, letec Slovenskej armády
* JUDr. Anton Vančík, poradca ministra Michala Kováča  

## Kultúra a zaujímavosti
### Pamiatky
* Rímskokatolícky kostol sv. Ondreja, trojloďová baroková stavba so segmentovým ukončením presbytéria a predstavanou vežou, z roku 1730. O bočné lode bol rozšírený v prvej polovici 20. storočia a v rokoch 1956-1957. V interiéri sa nachádza klasicistická kazateľnica z roku 1820, krstiteľnica zo začiatku 19. storočia a organ s barokovou skriňou zo začiatku 18. storočia. Fasády kostola sú členené lizénami a segmentovo ukončenými oknami. Veža je členená kordónovou rímsou a lizénami a ukončená korunnou rímsou s terčíkom s hodinami a ihlancovou helmicou.

## Referencie

## Iné projekty

## Externé odkazy
* 


Kategória:Obce okresu Nové Zámky
Michal nad Žitavou

**Michal nad Žitavou** je obec na Slovensku v okrese Nové Zámky. 

## Kultúra
V obci sa nachádza rímskokatolícky kostol sv. Michala archanjela, čo je jednoloďová pôvodne baroková stavba so segmentovým ukončením presbytéria a vežou tvoriacou súčasť jej hmoty, z roku 1722. Rokokovou úpravou fasád prešiel kostol v roku 1778. Interiér je zaklenutý pruskými klenbami, presbytérium kupolou. Nachádza sa tu rokokový hlavný oltár s mladším obrazom lemovaným drapériou. Kazateľnica je tiež rokoková, na parapete má reliéf sv. Jána Krstiteľa, na baldachýne sochu pelikána. Krstiteľnica je už klasicistická z červeného mramoru z konca 18. storočia. Fasády kostola sú členené zdvojenými pilastrami a segmentovo ukončenými oknami so šambránami s klenákmi. Priečelie má konkávno-konvexné prehnutie. Veža vyrastá zo štítového priečelia, je členená kordónovými rímsami v strednej časti s kvádrovaním, v hornej časti lizénovými rámami. Ukončená je segmentovou kounnou rímsou a zvonovitou helmicou s laternou. Nad portálom sa nachádza kamenný reliéf s aliančným erbom.

Takisto sa tu nachádza dióšiovský kaštieľ. Je to dvojpodlažná dvojtraktová secesná stavba na pôdoryse obdĺžnika s pripojenou vežou, z roku 1902. Architektúra kaštieľa bola inšpirovaná škótskymi hrázdenými stavbami. Úpravami prešiel v rokoch 1946-1947. V súčasnosti je stavba nevyužitá a chátra. Fasády kaštieľa sú členené lizénami a falošným hrázdením z režnej tehly.

## Galéria

Súbor:Szentmihályúr templom 3.JPG|Kostol sv. Michala archanjela
Súbor:Szentmihályúr kereszt 1797.JPG|Kríž pri kostole
Súbor:Szentmihályúr templom címer 1.JPG|Erb nad portálom kostola
Súbor:Szentmihályúr kastély 1.JPG|Dióšiovský kaštieľ


## Referencie

## Iné projekty

## Externé odkazy
* 


Kategória:Obce okresu Nové Zámky
Malá nad Hronom

**Malá nad Hronom** je obec na Slovensku v okrese Nové Zámky. 

## Kultúra a zaujímavosti
### Pamiatky
* Rímskokatolícky kostol sv. Anjelov strážcov, jednoloďová barokovo-klasicistická stavba s polygonálnym ukončením presbytéria a vežou tvoriacou súčasť jej hmoty, z roku 1782. Interiér je zaklenutý valenou lunetovou klenbou. Nachádza sa tu oltár v štýle luiséz z obdobia okolo roku 1800 a bočný oltár a kazateľnica zo začiatku 19. storočia. Fasády kostola sú členené pilastrami, veža vyrastá z volútového štítu, je členená lizénovými rámami a ukončená korunnou rímsou s terčíkom a ihlancovou helmicou.

Súbor:Kicsind templom 3.JPG|Kostol sv. Anjelov strážcov
Súbor:Kicsind templom 5.JPG
Súbor:Kicsind templom 6.JPG


## Referencie

## Iné projekty

## Externé odkazy
* 


Kategória:Obce okresu Nové Zámky
Obid

**Obid**  () je obec na Slovensku v okrese Nové Zámky. 

## Kultúra a zaujímavosti
### Pamiatky
* Rímskokatolícky Kostol sv. Štefana Kráľa, jednoloďová pôvodne baroková stavba s polygonálnym ukončením presbytéria a predstavanou vežou, z rokov 1730 '''–''' 1732. Donátorom kostola bol ostrihomský kanonik Ján Illyés. Veža bola doplnená v roku 1755. V roku 1876 prešiel neorománskou úpravou. Časť pôvodného zariadenia kostola bola odstránená v roku 1970. Interiér je zaklenutý pruskými klenbami a členený pilastrami. Presbytérium je zaklenuté lunetovou klenbou. Nachádza sa tu barokový oltár z prvej polovice 18. storočia. Neoklasicistický organ z roku 1923 je dielom R. Mahouška z Brna. Fasády kostola sú členené polkruhovými arkádami a oknami s polkruhovým ukončením. Veža je členená kordónovými rímsami a lizénovými rámami a ukončená ihlancovou helmicou. 

Súbor:R.k. kostol sv. Štefana Kráľa, Obid, okres Nové Zámky 02.JPG|Kostol sv. Štefana Kráľa
Súbor:R.k. kostol sv. Štefana Kráľa, Obid, okres Nové Zámky 03.JPG
Súbor:R.k. kostol sv. Štefana Kráľa, Obid, okres Nové Zámky 01.JPG
Súbor:R.k. kostol sv. Štefana Kráľa, Obid, okres Nové Zámky 04.JPG|Detail portálu
Súbor:R.k. kostol sv. Štefana Kráľa, Obid, okres Nové Zámky 05.JPG|Tabuľa s chronostikonom nad portálom


## Referencie

## Iné projekty

## Externé odkazy
* 


Kategória:Obce okresu Nové Zámky
Nová Vieska

**Nová Vieska** je obec na Slovensku v okrese Nové Zámky.

## Kultúra a zaujímavosti
### Pamiatky
* Reformovaný kostol, jednoloďová ranoklasicistická tolerančná stavba s pravouhlým záverom a predstavanou vežou, z roku 1787. Okolo roku 1873 kostol vyhorel a následne bol obnovený, bola pristavaná veža a múry kostola boli spevnené opornými piliermi. Interiér je plochostropý s dvoma emporami. Fasády kostola sú členené oknami s horným zaoblením a opornými piliermi. Veža vyrastá zo štítového priečelia, je členená kordónovými rímsami a lizénovými rámami. V dolnej časti má slepé okná ukončené segmentom so šambránami s klenákmi, v hornej časti polkruhové. Veža je ukončená korunnou rímsou s terčíkom s hodinami a barokovou helmicou.


Súbor:Kisújfalu templom 2.JPG|Reformovaný kostol


## Referencie

## Iné projekty

## Externé odkazy
* Oficiálna stránka obce


Kategória:Obce okresu Nové Zámky
Ľubá

**Ľubá** je obec na Slovensku v okrese Nové Zámky. 

## Polohopis
Leží v juhovýchodnej časti Podunajskej pahorkatiny, v časti nazývanej Belianske kopce. 

## Kultúra a zaujímavosti
### Pamiatky
* Rímskokatolícky kostol sv. Jána Krstiteľa, jednoloďová neskorobaroková stavba s polkruhovým ukončením presbytéria a malou strešnou vežou, z druhej polovice 18. storočia. Presbytérium s polygonálnym vnútorným priestorom je zaklenuté valenou klenbou s lunetami. Loď je zaklenutá korýtkovou klenbou. Hlavný oltár s obrazom Jána Krstiteľa od K. Jakobeyho je z roku 1882. Fasády kostola sú členené segmentovo ukončenými oknami so šambránami. Veža vyrastá zo štítového priečelia s prelamovanou rímsou, je ukončená ihlancovou helmicou.

## Referencie

## Iné projekty

## Externé odkazy
* 


Kategória:Obce okresu Nové Zámky
Leľa

**Leľa** () je obec na Slovensku v okrese Nové Zámky. 

## Polohopis
Obec sa nachádza na úpätí pohoria Burda, v blízkosti rieky Ipeľ, na ktorej druhom brehu v Maďarsku ležia Novohradské vrchy.

## Kultúra a zaujímavosti
### Pamiatky
* Rímskokatolícky kostol sv. Jána Krstiteľa, jednoloďová pôvodne baroková stavba so segmentovým ukončením presbytéria a predstavanou vežou, z rokov 1752-1774. Koncom 19. storočia prešiel obnovou. V interiéri sa nachádza barokový ambitový oltár z druhej polovice 18. storočia, stĺpová architektúra so sochami sv. Jána Nepomuckého a sv. Pavla. Kazateľnica pochádza z rovnakého obdobia ako oltár, kamenná krstiteľnica je z roku 1879. Fasády kostola sú členené segmentovo ukončenými oknami so šambránami. Mladšia veža vyrastá zo štítového priečelia s prelamovanou rímsou, je ukončená ihlancovou helmicou.

## Referencie

## Literatúra
* 
## Iné projekty


Kategória:Obce okresu Nové Zámky
Komoča

**Komoča** je obec na Slovensku v okrese Nové Zámky.

## Časti obce
V blízkosti obce sa na brehu rieky Váh nachádza chatová oblasť a kemping Oáza.

## Kultúra a zaujímavosti
### Pamiatky
* Reformovaný kostol, jednoloďová klasicistická tolerančná stavba so segmentovým záverom a predstavanou vežou, z roku 1787. V roku 1837 bol rozšírený, o desať rokov vyhorel, obnovený bol v roku 1856. Ďalšou obnovou prešiel v roku 1950. Interiér je plochostropý so štukatúrami. Fasády kostola sú členené segmentovo ukončenými oknami s profilovanými šambránami s klenákmi. Veža má nárožné skosenia, je členená kordónovou rímsou a lizénovými rámami. Ukončená je korunnou rímsou s terčíkom s hodinami a barokovou helmicou. Vstup do kostola je riešený ako portál s kamenným ostením z červeného mramoru s vročením 1819.

Súbor:Kamocsa02.JPG|Reformovaný kostol
Súbor:Kamocsa05.JPG|Detail portálu


## Referencie

## Iné projekty

## Externé odkazy
* 


Kategória:Obce okresu Nové Zámky
Kamenica nad Hronom

**Kamenica nad Hronom** () je obec na Slovensku v okrese Nové Zámky. 

## Dejiny
Oblasť bola osídlená už v neolite, ale aj v eneolite, v staršej dobe bronzovej, hatvanovskou a maďarovskou kultúrou, ďalej v mladšej dobe rímskej a veľkomoravskom období.

Dedina pravdepodobne vznikla z južnej časti arcibiskupskej zeme Hurty. Prvá písomná zmienka o obci je z roku 1320 (villa Kuesd), keď spolu s mlynom prešla z vlastníctva ostrihomských Augustiniánov do rúk Ostrihomskej Kapituly.  

Na začiatku 14. storočia tu žilo 34 poddaných, „iobbagiones“.  Ako farnosť je spomínaná v roku 1397.
Do tureckého obdobia bola prekvitajúcou obcou. Patrila do ostrihomského sandžaku, o čom svedčí turecký daňový súpis z roku 1570. Obec mala 25 domov. Na základe Vašvárskeho mieru (1664), obec naďalej ostala v Novozámockom ejálete. O tom svedčí ďalší daňový súpis z roku 1664, v ktorom sa nachádza aj Kamenica nad Hronom pod názvom: Kövezsde. V obci bolo v tom čase 31 domácnosti, jednotlivo 50. Spomína sa aj mlyn, ktorý bol vlastníctvom Hadžiho Hüszejna.

V roku 1828 mala obec 106 domov a 647 obyvateľov. Po rozpade Rakúsko-Uhorska bola pričlenená k Československej republike a 6. novembra 1938 k Maďarsku.

## Kultúra a zaujímavosti
### Pamiatky
* Rímskokatolícky kostol sv. Michala archanjela, jednoloďová baroková stavba s polkruhovým ukončením presbytéria a predstavanou vežou, z roku 1734. V rokoch 1840-1842 bola postavená klasicistická veža. Interiér je zaklenutý krížovými klenbami. Nachádza sa tu hodnotné barokové zariadenie zložené z hlavného oltára sv. Michala z druhej polovice 18. storočia, stĺpovej architektúry na konkávnom pôdoryse, dvoch bočných oltárov sv. Anny a Panny Márie z roku 1744 a kazateľnice z rokov 1733-1744. Fasády kostola sú členené opornými piliermi a segmentovo ukončenými oknami so šambránami. Veža je členená pilastrami, kordónovými rímsami a ukončená nízkou zvonovitou helmicou.

Súbor:Garamkövesd T.JPG|Kostol Narodenia Panny Márie
Súbor:Garamkövesd templom 2.JPG
Súbor:Garamkövesd templom 5.JPG|Nápisová tabuľa nad portálom
Súbor:Garamkövesd TB.JPG|Interiér kostola


### Prírodné zaujímavosti
Národná sústava chránených území:
* Národná prírodná rezervácia Burdov
* Prírodná pamiatka Kamenický sprašový profil

Európska sústava chránených území (Natura 2000):
* Chránené vtáčie územie Dunajské luhy
* Viaceré územia európskeho významu, ako Dunaj, Dolný tok Hrona a Burdov

## Doprava
Obcou vedie Železničná trať Štúrovo – Bratislava. Na miestnej stanici vlaky od roku 1963 nestávajú. V roku 2011 došlo ku koncu staničnej funkcie: Kamenica nad Hronom dostala oficiálny status „dopravne s trvalou výlukou dopravnej služby“.

## Referencie

## Iné projekty

## Externé odkazy
* 


Kategória:Obce okresu Nové Zámky
Jatov

**Jatov** je obec na Slovensku v okrese Nové Zámky. Súčasná obec vznikla v roku 1952 odčlenením od Tvrdošoviec.

## Obyvateľstvo
### Národnostné zloženie
**1991:**
*Slováci - 764 (95,26%)
*Maďari - 35 (4,36%)
*Česi - 3 (0,37%)
*Spolu - 802 (100%)

**2001:**
*Slováci - 753 (95,2%)
*Maďari - 34 (4,3%)
*Ostatné/nezistená - 4 (0,51%)
*Spolu - 791 (100%)

**2011:**
*Slováci - 700 (90,79%)
*Maďari - 27 (3,5%)
*Ostatné - 5 (0,65%)
*Nezistená - 39 (5,06%)
*Spolu - 771 (100%)

## Kultúra a zaujímavosti
### Pamiatky
* Rímskokatolícka kaplnka sv. Vendelína, jednoloďová baroková stavba na pôdoryse elipsy s predstavanou predsieňou a otvorenou zvonicou, z rokov 1753-1760. Nachádza sa na miestnom cintoríne. Fasády kaplnky sú členené kruhovými oknami, ukončená je výraznou korunnou rímsou a manzardovou strechou. Portál je lemovaný profilovaným ostením s uchami, nad portálom je umiestnený erb a vročenie 1760. Otvorená zvonica pred vstupom je ukončená ihlancovou helmicou.

## Referencie

## Iné projekty

## Externé odkazy
* 


Kategória:Obce okresu Nové Zámky
Jasová

**Jasová** je obec na Slovensku v okrese Nové Zámky. 

## Kultúra a zaujímavosti
### Pamiatky
* Kaplnka sv. Michala, jednoloďová pôvodne románska stavba s polygonálnym ukončením presbytéria a vežou tvoriacou súčasť jej hmoty, zo začiatku 13. storočia. Pôvodne išlo o jednoloďový kostol s polkruhovou apsidou zasvätený sv. Vavrincovi. Počas reformácie bol kostol využívaný reformovanými veriacimi. V roku 1736 bol pôvodný kostol barokovo prestavaný a rozšírený západným smerom a románska časť sa stala jeho presbytériom. V roku 1942 bol v obci postavený nový kostol a tak bol starý kostol až na románsku časť zbúraný. Obnovou prešiel v roku 1970, keď bolo zmenené patrocínium. Kaplnka má hladké fasády so segmentovo ukončenými oknami, veža je ukončená ihlancovou helmicou.

* Rímskokatolícky kostol sv. Vavrinca diakona, jednoloďová modernistická stavba s polygonálnym ukončením presbytéria a mierne predstavanou vežou, z roku 1942. Fasády kostola sú členené polkruhovo ukončenými oknami so šambránami. Veža má priebežné lizény, je členená kordónovými rímsami. V hornej časti má na každej strane pár rezonančných otvorov, ukončená je ihlancovou helmicou.

Súbor:Jászfalu temető 1.JPG|Kaplnka sv. Michala
Súbor:Jászfalu templom 3.jpg|Kostol sv. Vavrinca diakona
Súbor:Jászfalu templom 1.JPG
Súbor:Jászfalu templom 2.JPG


## Referencie

## Iné projekty

## Externé odkazy
* Oficiálna stránka obce
* Apsida.sk- profil románskej kaplnky


Kategória:Obce okresu Nové Zámky
Chľaba

**Chľaba** (do roku 1948: *Helemba*; ) je obec na Slovensku v okrese Nové Zámky.

## Polohopis
V blízkosti obce sa nachádza sútok riek Dunaj a Ipeľ. Obec z juhu, z východu aj zo severu hraničí s Maďarskom.

## Doprava
Cez obec prechádza v západovýchodnom smere hlavná železničná trať 130 spájajúca Bratislavu s Budapešťou. 28. júla 2023 bol otvorený nový cestný most ponad rieku Ipeľ, Most Karola Róberta, ktorý Chľabu prepojil s obcou Ipeľský Damašd.

## Obyvateľstvo
Pri Sčítaní v roku 2011 mala Chľaba 695 obyvateľov, z toho 350 mužov a 345 žien. 543 obyvateľov (78,1 %) sa hlásilo k maďarskej a 123 (17,7 %) k slovenskej národnosti. Predominantná je v obci rímskokatolícka cirkev, ku ktorej sa hlásilo 602 (86,6 %) Chľabanov.

## Kultúra a zaujímavosti
### Pamiatky
* Rímskokatolícky kostol sv. Imricha, jednoloďová pôvodne baroková stavba s pravouhlým ukončením presbytéria a malou strešnou vežou, z roku 1769. V roku 1800 bol klasicisticky upravený. Presbytérium kostola má pruskú klenbu, sakristia českú placku a loď valenú klenbu s podkasanými lunetami. Hlavný oltár sv. Imricha je neogotický zo začiatku 20. storočia. Krstiteľnica je neskoroklasicistická z polovice 19. storočia. Fasády kostola sú členené segmentovo ukončenými oknami so šambránami, priečelie s párom ník a lizénami je ukončené trojuholníkovým štítom a ihlancovou strešnou vežou. Vo veži je umiestnený zvon z roku 1769 od  Adama Wielanda z Vacova. 

* Súbor vínnych pivníc vysekaných do tufovej skaly, ľudové viacpriestorové stavby. Šesť takýchto pivníc z 30. rokov 19. storočia je pamiatkovo chránených. V roku 2005 tu zriadili Pivničného múzeum.

Súbor:Helemba szent imre.jpg|Kostol sv. Imricha
Súbor:Helemba kereszt 1777.jpg|Kríž z roku 1777 pri kostole
Súbor:Helemba05.JPG|Víne pivnice
Súbor:Slovakia.Chlaba.winecellars.hires.jpg


### Prírodné zaujímavosti
Národná sústava chránených území:
* Národná prírodná rezervácia Leliansky les (súčasne aj územie európskeho významu)
* Burdov (národná prírodná rezervácia) (súčasne aj územie európskeho významu)

Európska sústava chránených území (Natura 2000):
* Územie európskeho významu SKUEV0184 Burdov
* Územie európskeho významu SKUEV0824 Dolný tok Ipľa
* Územie európskeho významu SKUEV0393 Dunaj

* Chránené vtáčie územie SKCHVU007 Dunajské luhy

## Referencie

## Iné projekty

## Externé odkazy
* Oficiálna stránka obce


Kategória:Obce okresu Nové Zámky
Kamenný Most (okres Nové Zámky)

**Kamenný Most** je obec na Slovensku v okrese Nové Zámky. 

## Kultúra a zaujímavosti
### Pamiatky
* Rímskokatolícky kostol sv. Maurícia, jednoloďová baroková stavba s polygonálnym ukončením presbytéria a predstavanou vežou, z roku 1746. Obnovou prešiel v roku 1957. Interiér je zaklenutý krížovou klenbou s lunetami, presbytérium valenou klenbou. Nachádza sa tu výmaľba od E. Massányiho z roku 1959. Hlavný oltár je barokový so sochami sv. Štefana kráľa a sv. Ladislava, na predele sú štyri reliéfy z polovice 18. storočia. Ľavému bočnému oltáru dominuje obraz sv. Rodiny z prvej polovice 19. storočia. Pravý bočný oltár sv. Jána Nepomuckého so sochami biskupov je neskorobarokový z druhej polovice 18. storočia. Kazateľnica z konca 18. storočia má na parapete štyri rustikálne sochy evajelistov. Mramorová krstiteľnica je klasicistická z prvej polovice 19. storočia. Fasády kostola sú členené pilastrami a polkruhovo ukončenými oknami so šambránami. Veža je členená pilastrami a kordónovými rímsami, ukončená je ihlancovou helmicou.

Súbor:Kohidgyarmat templom.JPG|Kostol sv. Štefana Kráľa
Súbor:Kohidgyarmat templombelso.JPG|Interiér kostola


## Referencie

## Iné projekty

## Externé odkazy
* 


Kategória:Obce okresu Nové Zámky
Branovo

**Branovo** je obec na Slovensku v okrese Nové Zámky. 

## Kultúra a zaujímavosti
### Pamiatky
* Rímskokatolícky kostol sv. Anny, jednoloďová pôvodne baroková stavba s polygonálnym ukončením presbytéria a vežou tvoriacou súčasť jej hmoty, z roku 1739. V prvej polovici 20. storočia bol prefasádovaný. V roku 2016 prešiel obnovou. Vročenie z doby vzniku stavby je umiestnené na víťaznom oblúku. Fasády kostola sú členené lizénami a segmentovo ukončenými oknami so šambránami. Veža vystupuje zo štítového priečelia s párom nárožných vežíc. Je členená priebežnými lizénami a ukončená korunnou rímsou s trojuholníkovými štítmi s hodinami a ihlancovou helmicou. 

Súbor:Kisbaromlak templom 3.JPG|Kostol sv. Anny
Súbor:Kisbaromlak templom 2.JPG
Súbor:Kisbaromlak templom 4.JPG


## Referencie

## Iné projekty

## Externé odkazy
* 


Kategória:Obce okresu Nové Zámky
Úľany nad Žitavou

**Úľany nad Žitavou** sú obec na Slovensku v okrese Nové Zámky. 

## Kultúra a zaujímavosti
### Pamiatky
* Rímskokatolícky kostol sv. Martina, jednoloďová baroková stavba s polygonálnym ukončením presbytéria a vežou tvoriacou súčasť jej hmoty, z roku 1781. V roku 1865 prešiel obnovou. Nachádza sa tu historizujúci hlavný oltár z druhej polovice 19. storočia a klasicistická kazateľnica z prvej polovice 19. storočia. Fasády sú členené lizénami a segmentovo ukončenými oknami. Priečelie je členené pilastrami, lemované párom ník so sochami svätcov a ukončené štítom s dekoratívnymi vázami, z ktorého vyrastá veža. Veža je lemovaná lizénami a ukončená trojuholníkovými štítmi s hodinami a ihlancovou helmicou.

Súbor:Zsitvafodemes templom.JPG|Kostol sv. Martina biskupa


## Referencie

## Iné projekty

## Externé odkazy
* 


Kategória:Obce okresu Nové Zámky
Bešeňov

**Bešeňov** je obec na Slovensku v okrese Nové Zámky. 

## Polohopis
Bešeňov leží v Podunajskej nížine na ľavom brehu Žitavy. Stred obce má nadmorskú výšku , chotár 118 –  Odlesnený krivý notár zaberá na západe nivu Žitavy, nízky val medzi Nitrou a Žitavou a na východe sprašou pokryté vyššie terasy západného okraja Pohronskej pahorkatiny. Má lužné nivné a černozemné pôdy.

## Dejiny
Bešeňov je významná archeologická lokalita. Obec bola osídlená v neolite. Na území obce je archeologicky doložené sídlisko s keramikou želiezovského typu, sídlisko a pohrebisko s kanelovanou keramikou, sídlisko a kostrové pohrebisko zo staršej doby bronzovej, sídlisko halštatské a laténske s hromadným nálezom železných výrobkov hospodárskeho charakteru, rímsko-barbarské sídlisko a žiarové pohrebisko, kostrové pohrebisko z doby sťahovania národov, slovanské pohrebiská (birituálne s keramikou pražského typu z doby veľkomoravskej a kostrové z 12. storočia), slovanská osada z 9. - 10. storočia.

Zem kráľovských dvorníkov je písomne doložená z roku 1075 ako Villa Hudwordiensium Bissenorum, neskôr ako Bescene (1209), Beseneu (1214), Besseneu (1262), Bessenow (1773), Bešeňov (1920), maďarsky Besenyö, Zsitvabesenyö. Časť obce dostalo v roku 1075 opátstvo v Hronskom Beňadiku. V roku 1330 prenajal opát časť zeme panstvu Jelenec. Obec prešla v roku 1395 celá do vlastníctva opátstva, po jeho zániku v roku 1565 do vlastníctva ostrihomskej kapituly. V roku 1608 bola poplatná Turkom. V roku 1601 mala 17 domov, v roku 1720 mala 34 daňovníkov, v roku 1828 mala 143 domov a 1005 obyvateľov. Obyvatelia sa zaoberali poľnohospodárstvom. V roku 1907 založili potravné družstvo. Za I. ČSR tu bol významný chov koní. V dvadsiatych rokoch a v roku 1932 prebiehal štrajk poľnohospodárskych robotníkov. Obec bola v rokoch 1938 – 1945 pripojená k Maďarsku. JRD, založené v roku 1950, sa špecializovalo na pestovanie zeleniny. 

## Obyvateľstvo
**Etnické a náboženské zloženie obyvateľstva**( podľa údajov z roku 2001 )**Etnické zloženie obyvateľstva**Maďari - 80,09 %Slováci - 19,56 %Česi - 0,23 %a iní Jakubko Guľaš**Náboženské zloženie obyvateľstva**rímski katolíci - 97,50 %protestanti ( reformovaní ) - 1,22 %bez vyznania - 0,58 %a iní

## Kultúra a zaujímavosti
### Pamiatky
* Rímskokatolícky kostol Narodenia Panny Márie, jednoloďová pôvodne baroková stavba s polygonálnym ukončením presbytéria a predstavanou vežou, z roku 1745. V roku 1809 bol klasicisticky prestavaný. Kostol prešiel obnovou v rokoch 2000-2003. Presbytérium je zaklenuté valenou klenbou s výsečami a jedným poľom krížovej klenby. Loď má krížovú klenbu, na ktorej je štukový geometrický obrazec. Prízemie vstavanej veže je zaklenuté valenou klenbou. V interiéri sa nachádza baroková socha sv. Štefana z druhej polovice 18. storočia. Fasády sú členené lizénami a polkruhovo ukončenými oknami so šambránami. 

* Prícestná socha sv. Vendelína, ľudová baroková práca z roku 1819.
* socha Adama Kudolániho  na namestí (2025)

## Referencie

## Iné projekty

## Externé odkazy
* 


Kategória:Obce okresu Nové Zámky
Tvrdošovce

**Tvrdošovce** () sú obec na Slovensku v okrese Nové Zámky. 

Podľa sčítania v roku 2021 malo v obci slovenskú národnosť 39,2%, maďarskú 55,1%, českú 0,5%, rómsku 0,3% a nezistenú 4,2% obyvateľov. 

## Dejiny
V rokoch 1938-1945 bola obec na základe tzv. Viedenskej arbitráže okupovaná Maďarskom. Počas okupácie nebola v obci žiadna škola so slovenským vyučovacím jazykom.

## Kultúra a zaujímavosti
### Pamiatky
* Rímskokatolícky kostol sv. Štefana kráľa, jednoloďová neskorobaroková stavba s polygonálnym ukončením presbytéria, transeptom a predstavanou vežou, z druhej polovice 18. storočia. Interiér je zaklenutý českými plackami. Nachádza sa tu baroková kazateľnica z polovice 18. storočia. Fasády kostola sú členené lizénovými rámami a segmentovo ukončenými oknami so šambránami s klenákmi. Veža je členená kordónovými rímsami, lizénovými rámami a v hornej časti pilastrami. Ukončená je korunnou rímsou s terčíkomm s hodinami a ihlancovou helmicou.

Súbor:Tvrdosovce kostol.jpg|Kostol sv. Štefana kráľa
Súbor:Tardoskedd 02.JPG
Súbor:Tardoskedd 08.JPG
Súbor:Tardoskedd 10.JPG


* Pomník kuruckých bojov, baroková architektúra z obdobia okolo roku 1706. Obnovou prešiel v roku 2005.

* Kaplnka Sedembolestnej Panny Márie z roku 1890.  

* Pomník padlým v Prvej a Druhej svetovej vojne z roku 1941. Upravovaný bol v roku 1945 a obnovený v roku 1989.

Súbor:Tardoskedd temető 01.JPG|Pomník kuruckých bojov
Súbor:Tardoskedd temető 02.JPG
Súbor:Tardoskedd 04.JPG|Pomník padlým v svetových vojnách
Súbor:Tardoskedd 03.JPG


### Kultúra
Svätoštefanský beh  je 5 km cestný beh, ktorý sa koná počas Dní sv. Štefana. Trať má platnú certifikáciu premerania SAZ.

## Občianska vybavenosť
V obci sa nachádza základná škola Jána Amosa Komenského s VJS a základná škola Károlya Szemerényiho s VJM. Okrem kostola sv. Štefana kráľa sa tu nachádza nový kostol Panny Márie Fatimskej z roku 1995.

## Osobnosti obce
### Rodáci
* Gyula Morvay (* 1905 – † 1998), spisovateľ, básnik
* Mikuláš Rutkovský, (*Mikuláš Rutkovszky*) (* 1940 – † 2010), český sochár a medailér
* Jozef Móder (* 1947), futbalista, majster Európy
* Ladislav Móder (* 1945 – † 2006), futbalista
* Juraj Szikora (* 1947 – † 2005), futbalista

### Pôsobili tu
* Károly Szemerényi (* 1813 - † 1898), rímskokatolícky kňaz, pedagóg, člen Nábožného združenia saleziánskych spolupracovníkov (tretí rád saleziánov), pomenovaná po ňom základná škola v obci.

## Partnerské mestá
*  Bonyhád (Maďarsko)
*  Zetelaka (Rumunsko)
*  Szákszend (Maďarsko)
*  Nagyatád (Maďarsko)
*  Környe (Maďarsko)
*  Piliš (Maďarsko)
*  Tardoš (Maďarsko)
*  Surty (Ukrajina)

## Referencie

## Iné projekty

## Externé odkazy
* Oficiálna stránka obce


Kategória:Obce okresu Nové Zámky
Malé Kosihy

**Malé Kosihy** sú obec na Slovensku v okrese okrese Nové Zámky. 

## Kultúra a zaujímavosti
### Pamiatky
* Rímskokatolícky kostol sv. Michala archanjela, jednoloďová pôvodne románska rotunda s pravouhlým ukončením presbytéria a predstavanou vežou, asi z konca 12. storočia. Pôvodne išlo o románsku rotundu s pravouhlým záverom, v interiéri je však zložený z pozdĺžnej časti a polkruhovej apsidy. Vedľa rotundy stála obytná veža, čo by svedčilo o hypotéze, že sa rotunda nachádzala v areáli veľmožského dvorca. Rotunda a vedľa stojaca veža boli prepojené loďou vytvárajúcou jeden objekt kostola v období pred rokom 1697. Toto prepojenie rotundy a vedľajšej veže je na Slovensku jedinečné. Pôvodne plochý strop lode bol v roku 1713 nahradený pruskou klenbou. Na prelome 18. a 19. storočia bola pristavaná klasicistická nadstavba románskej veže. Apsida má dochované tri románske štrbinové okná. Jej interiér je členený slepými arkádami. Nachádza sa tu bližšie neurčený latinský nápis asi zo 17. storočia. Na prvom podlaží sú dva páry sedílií na severnej a južnej stene. Fasády lode sú členené segmentovo ukončenými oknami so šambránami. Veža je členená pilastrami a polkruhovo ukončenými rezonančnými otvormi, ukončená je zvonovitou helmicou.

## Referencie

## Iné projekty

## Externé odkazy
* 
* Apsida.sk- profil románskej rotundy


Kategória:Obce okresu Nové Zámky
Gbelce

**Gbelce** () je obec na Slovensku v okrese Nové Zámky.

## Dejiny
Podľa prvých zachovaných dokumentov územie Gbeliec v 10. storočí patrilo kráľovi Štefanovi I. Význam tejto oblasti vzrástol v 11. storočí, pretože krížom viedla veľmi dôležitá obchodná cesta nazývaná „soľná cesta“. Na území vedľa „kamennej studne“ založili kráľovský hospodársky majer. Túto „Osadu vedľa kamennej studne“ v XIII. storočí nazývali v skratke Köbölkút, čiže v preklade „Studňa z kameňa“.

V roku 1245 osadu Gbelce dostal od kráľa Belo IV. do daru Peter Torda, ktorý okolie Gbeliec osídlil svojimi vojakmi a pozval aj slovenských a nemeckých usadlíkov. Gbelce sa neskôr dostalo do majetkového vlastníctva rodiny predkov Forgáčovcov.

## Kultúra a zaujímavosti
### Pamiatky
* Rímskokatolícky kostol sv. Karola Boromejského, jednoloďová pôvodne baroková stavba s pravouhlým ukončením presbytéria a vežou tvoriacou súčasť jej hmoty, z roku 1774. Klasicistickou úpravou, ktorá mu dala dnešnú podobu prešiel na začiatku 19. storočia. Fasády kostola majú nárožné zaoblenia, sú členené zdvojenými lizénami a segmentovo ukončenými oknami so šambránami a klenákmi. Priečelie je členené vysokým pilastrovým rádom so slepými oknami, ukončené je trojuholníkovým štítom s tympanónom. Veža vyrastá zo štítového priečelia lemovaného párom dekoratívnych váz, je členená pilastrami a ukončená korunnou rímsou s terčíkom s hodinami a zvonovitou helmicou s laternou.

* Kaplnka Najsvätejšej Trojice z roku 1780.

* Kaplnka Božského Srdca Ježišovho z roku 1898. 

* Kaplnka Panny Márie z roku 1855.

## Partnerské obce

*  Nemesgulács, Maďarsko

## Rodáci
* Dušan Dušek (* 1946), básnik, prozaik, filmový scenárista, autor rozhlasových hier a literatúry pre deti a mládež, pedagóg, redaktor

## Referencie

## Iné projekty

## Externé odkazy
* 


Kategória:Obce okresu Nové Zámky
Bruty

**Bruty** (historicky , , ) sú obec na Slovensku v okrese Nové Zámky. Väčšina obyvateľstva je maďarskej národnosti.

## Kultúra a zaujímavosti
### Pamiatky
* Rímskokatolícky kostol Povýšenia sv. kríža, trojloďová pôvodne baroková stavba s polygonálnym ukončením presbytéria a vežou tvoriacou súčasť jej hmoty, z roku 1730. Kostol bol poškodený počas druhej svetovej vojny. V povojnovom období bol výrazne prestavaný, z pôvodného kostola sa dochovalo iba presbytérium s dvoma poľami pruskej klenby. Trojlodie s vežou je novodobé, podobne aj zariadenie kostola. Fasády starej časti kostola sú hladké s polkruhovo ukončenými oknami. Novšia časť má fasády stvárnené v duchu neskorého historizmu s neorománskym tvaroslovím. Polkruhovo ukončené okná majú šambrány, fasády sú členené lizénami a oblúčkovým vlysom. Veža je ukončená ihlancovou helmicou.

Súbor:Bruty sk kostol 1.JPG|Kostol Povýšenia sv. kríža


## Partnerské obce

*  Bajna, Maďarsko
*  Farád, Maďarsko
*  Otvice, Česko

## Referencie

## Iné projekty

## Externé odkazy
* 


Kategória:Obce okresu Nové Zámky
Čechy

**Čechy** () sú historická krajina približne v západných dvoch tretinách Česka. V minulosti bola jadrom Českého kráľovstva s hlavným mestom Praha. Majú rozlohu  a žije tu vyše 6 miliónov obyvateľov.

V roku 1918 sa Čechy stali súčasťou Česko-Slovenska, v rámci ktorého stratili krajinský snem a autonómiu, ktorú mali v časoch Rakúsko-Uhorska. Ako správny útvar však existovali aj naďalej. Podľa zákona o župnom zriadení z roku 1920 mali byť Čechy rozdelené na niekoľko žúp. Od tohto zámeru sa však upustilo a 1.decembra 1928 získali Čechy zákonom č. 125/1927 Zb. „o organizácii politickej správy“ zo dňa 14. júna 1927 trocha širšiu samosprávu a existovali do 31. decembra 1948 ako Česká zem/krajina (krajinské zriadenie). 31. júla 1920 k nim bolo pripojené ešte Západné Vitorazsko, dovtedy patriace k Dolnému Rakúsku.

Na základe komunistickej správnej reformy z roku 1948 boli Čechy od 1. januára 1949 ako správny útvar zrušené a rozdelené do niekoľkých krajov, nerešpektujúcich ich historicky vzniknuté hranice. V súčasnosti sú Čechy rozdelené medzi kraje Karlovarský, Plzenský, Úsťanský, Královohradecký, Liberecký, Stredočeský, Prahu, a časti krajov Pardubického, Juhočeského, Vysočiny a Juhomoravského *(iba Jobova Lhota)*.

Na východe na Čechy nadväzuje historická krajina Morava, na severe Lužica a Sliezsko, na juhu vlastné Rakúsko, na západe Bavorsko, Sasko a iné nemecké územia.

O dejinách pozri Dejiny Česka.

## Externé odkazy
* Hranice Čiech na Mapy.com

## Iné projekty


Kategória:Česko
Šarkan

**Šarkan** môže byť:

* okrídlený jašter, pozri drak
* lietajúca hračka na špagáte, pozri šarkan (hračka)
* obec na Slovensku, pozri Šarkan (okres Nové Zámky)
* sídlo v Rusku:
** v Permskom kraji, v Ochanskom rajóne, pozri Šarkan (Ochanský rajón)
** v Udmurtsku, pozri Šarkan (Udmurtsko)
* rieka v Rusku, pozri Šarkan (rieka)
* prezývka slovenského speváka a moderátora menom Peter Novák
* priezvisko, pozri Šarkan (priezvisko), napr.:
** Branislav Šarkan, slovenský publicista o automobilizme

## Pozri aj
* Tretí šarkan – slovenský film z roku 1985
* Šarkania diera
* Šarkanova diera
* Šarkanica
* Sarkan
* Sárkány

## Referencie
Pažiť

**Pažiť** môže byť:
*nižší trávnatý porast, pozr pažiť (porast)
*obec na Slovensku, pozri Pažiť (okres Partizánske)
*ľudový názov oblasti v Pezinku, pozri Pažiť (Pezinok)
Pružina

thumb|Vinutá oceľová spružina
thumb|Listové pružiny na nákladnom aute
**Pružina** (iné názvy: **pero**, **struna**, zastarávajúco **spruha**, **spružina**, zastarano **vzpruha**, **vzpružina**) je pružná súčiastka strojov z prútov alebo nosníkov, ktorá pri jej pružnej deformácii umožňuje svojim vhodným tvarom a materiálom akumulovať (deformačnú) energiu.

## Rozdelenie
Podľa konštrukcie:
* rovná pružina
* skrutkovitá pružina
* zväzok pružníc (nosník rovnakej ohybovej pevnosti, najmä v železničných vozňoch a autách)
* tanierová pružina
* krúžková pružina (vonkajšie krúžky sa osovým tlakom rozťahujú a vnútorné stláčajú; používa sa pri veľmi veľkých osových zariadeniach, deformácia pružiny je pod záťažou veľmi malá)

Podľa tvaru:
* valcová pružina
* kužeľová pružina (hovorí sa jej aj *kónická*)

Podľa smeru vinutia:
* pravotočivá pružina
* ľavotočivá pružina

Podľa veľkosti sily potrebnej na stlačenie skrutkovitej pružiny o jednu jednotku dĺžky:
* tvrdá pružina 
* mäkká pružina

## Dejiny
Najstaršie nájdené pružiny sú skrutkovité pružiny (1400 pred Kr.) a ploché pružiny asi z roku 230 pred Kr. Prvé špirálové pružiny pochádzajú z roku 1400 po Kr., najprv  vo visiacich zámkoch, neskôr v  hodinách.

Taqi al-Din postavil pružinou poháňané astronomické hodiny v roku 1559.

## Význam
Používajú sa:
* ako merací prvok:
** Sila sa meria skrutkovitými pružinami vinutými z drôtu (ktoré sa ohýbajú, stláčajú alebo najčastejšie naťahujú) alebo obyčajnou pozdĺžne namáhanou tyčou
** Moment sa meria špirálovými pružinami (vlásky v elektrických prístrojoch) alebo len obyčajnou torznou tyčou alebo, ak je moment veľmi malý, tak torzným závesom.
* v drobnej mechanike na akumulovanie energie
* v strojárstve najmä na odpruženie časti nástroja alebo na vyvinutie tlaku pri lisovaní

## Referencie

## Iné projekty

Kategória:Strojové súčiastky
Kategória:Mechanika
Kategória:Oscilátory
Ardanovce

**Ardanovce** (, ) sú obec na Slovensku v okrese Topoľčany. 

Malebná dedinka ležiaca na úpätí pohoria Považský Inovec. Blízko sa nachádza kúpeľné mesto Piešťany, či mesto Hlohovec. 

Z prírodných pamiatok je to Jaskyňa Čertova pec, ktorá sa nachádza za obcou Radošina, na hlavnom ťahu medzi Topoľčanmi a Piešťanmi. 

Obcou vedie aj náučný chodník, Považský Inovec. 

V obci sa nachádza rímsko-katolícky kostol sv. Michala Archanjela z roku 1324, no nie je vylúčený aj starší pôvod kostola. V jeho interiéri je pri vstupe do predsiene pod vežou zamurovaná v stene gotická krstiteľnica, v súčasnosti používaná ako svätenička. Obvodové múry a presbytérium je gotické, klenba baroková. Na chóre sa nachádza jednomanuálový organ. Vo veži kostola visia 4 zvony. Tri sú z 18. storočia a jeden, nový z osemdesiatych rokov minulého storočia. 
náhľad

## Národnostné zloženie
údaje: Sčítanie obyvateľov, domov a bytov v roku 1991, Štatistický úrad Slovenskej republiky

údaje: Sčítanie obyvateľov, domov a bytov v roku 2001, Štatistický úrad Slovenskej republiky

údaje: Sčítanie obyvateľov, domov a bytov v roku 2011, Štatistický úrad Slovenskej republiky

## Referencie

## Iné projekty

## Externé odkazy
* 


Kategória:Obce okresu Topoľčany